Museo di Kòrsou

**Museo di Kòrsou** (hulandes: **Curaçaosch Museum**) ta un museo kultural-históriko den bario di Otrobanda na Willemstad, Kòrsou. E museo a habri su porta dia 7 di mart 1948 den un edifisio ku antes tabata un hospital militar. E ta e promé museo di arte di Antias Hulandes i esun mas bieu entre e museonan eksistente na Kòrsou.

## Historia
Fundashon Museo di Kòrsou a wòrdu lantá dia 19 di febrüari 1946 riba inisiativa di Chris Engels i Rudolf Boskaljon. Kofundadónan tabata Nico van Meeteren, Pater Latour, Pater Realino, Willem Winkel, Egon Gerstl, Michiel Gorsira, Charles Ellis, Jossy Maduro i Willem Hoyer. Apertura di e museo a tuma lugá dia 7 di mart 1948; un seremonia ofisialisá pa Gobernador Kasteel i siguí pa un introdukshon dor di Chris Engels i un charla tokante arte dor di Cola Debrot.

## Edifisio
E museo ta alohá den e eks-hospital di karentena for di 1853, konstruí pa teniente P. Boer.  E edifisio tabata sirbi komo hospital pa Marina Hulandes pa trata pashentnan ku keintura hel. E ta konsisti di dos pabeliun pegá ku otro ku dak di siya i na un banda un galeria habri tipico di lanthùisnan na Kòrsou. Na e parti patras tin un ekstenshon semi-sirkular. Den añanan 1951-1953 arkitekto J.H. Werner a adaptá e edifisio na e funshon di museo. E entrada a wòrdu move i un trapi grandi di akseso a wòrdu agregá. Durante e di dos aniversario di e museo, un porta di entrada a wòrdu agregá dor di arkitekto Alexenko. Ta trata di un rekonstrukshon di e porta di plantashi Fuyk di W.P. Maal.

## Kolekshon i eksposishon
Su promé eksposishon tabata un kolekshon permanente di obranan di arte lokal manera muebel antik, set di porselana i glas i diferente tela antik ku ta data di siglo 18, 19 i 20; mayoria tabata  donashonnan di e komunidat di Kòrsou. Awendia e museo ta poseé un kolekshon permanente basta amplio di pinturanan di artista di Reino Hulandes, artista internashonal i artistanan lokal, entre otro di Hipolito Ocalia, Max Nepomuceno, Luigi Pinedo i Jean Girigori. Den e hardin di e museo tin e estatua di e héroenan Luis Brion i Manuel Piar, banda di e eskultura di arte moderno di eskultornan lokal manera Yubi Kirindongo, Hortence Brouwn i Philippe Zanolino. Despues di su restourashon e kiosko *Shon Janchi Boskaljon*, un monumento konmemorativo develá na 1937 riba Plasa Brion, tambe a haya un lugá den e hardin na 1986. Na fasada di e edifisio tin un kariòn “De vier Koningskinderen” ku a wòrdu instalá na aña 1952. Su nomber ta referí na e kuater yu muhé nan di Reina Juliana. Den Galeria SNIP tin instalá e kòkpit di e avion "De Snip" di KLM West-Indisch Bedrijf, ku a hasi e promé buelo transatlántiko for di Amsterdam pa Kòrsou na aña 1934. 

Ekshibishonnan di artista establesé i tambe artista relativamente nobo riba e esena di arte ta wòrdu organisá periodikamente. Desde su inisio e museo a logra trese diferente kolekshon renombrá di artistanan oropeo kontemporaneo pa ekshibí na Kòrsou. Asina na aña 1954 Museo di Kòrsou tabata e promé museo den Karibe i Latino Amérika ku a tene un ekshibishon di e pintor Vincent van Gogh. Ademas di Oropa a ekshibí arte di un variedat di pais, manera Venezuela, Hapon, Haiti i Israel i por a atmira mayoria di e artistanan antiano den ekshibishonnan di grupo òf solo.

Entre 1948 i 1969 e museo tabata bou maneho di e artista plástiko, Lucila Engels-Boskaljon. Apuntá komo kurator di 1970 te 1986, el a dediká su mes na atrae exposishonnan di eksterior. 

#### Selekshon di ekshibishonnan
* *Artistanan kontemporáneo*, 1948
* *Ekshibishon di Nos Arte*, serie di ekshibishonnan ku a kuminsa na 1950
* *Ekshibishon Engels*, Chris i Lucila Engels, 1950, 1955 i 1994
* *[[Vincent van Gogh]]*, 37 obra original, 1952
* *[[Suzanne Perlman]]*, 30 obra, 1961
* *Pioneronan*, 50 obra maestro, 1962
* *Regreso n'e origen*, 16 artista antiano bibá na Hulanda, 1981
* *Exploring the Past to Envisage the Future*, 2014

## Galeria

File:CURA-willemst-museum-snip.jpg|Avion *[[Snip|De Snip]]* den galeria na Museo di Kòrsou. 
File:Collectie NMvWereldculturen, TM-60050790, Foto 'Het bestuur van het Curaçaos museum', fotograaf niet bekend, ca 1949.jpg|Direktiva di Museo di Kòrsou ront 1949
File:Gebrandschilderde kaart van Nederlands West Indie in het Curacaos Museum.JPG|Mapa ekshibi na Museo di Korsou


## Mira tambe
* Lista di museo na Kòrsou

## Link eksterno
* Museo di Kòrsou - wepsait ofisial
*